Ego Alaydis, ducissa Burgundię, notum facimus universis presentes litteras inspecturis quod precibus fratris Anselmi, magistri domus Hospitalitatis Belnensis, et assensu nostri consilii, dedimus et concessimus fornum esse in die martis cujuslibet ebdomade in villa Hospitaliorum Jerosolimitanorum que villa dicitur Villedeu, prope Montcenis, tali tamen conditione quod medietas juris et reddituum dicti forni in dicto die est dictorum Hospitaliorum, altera vero medietas est nostra, et heredum nostrorum perpetue. Si quidem sepedicti Hospitales habere debent famulum suum dominantem super fornum dictum et nos similiter nostrum, si quidem in eadem villa non possumus reclamare aliquam justitiam, preter quam in die forni et propter gardiam videlicet de unoquoque manso, unum bichetum avene et duodecim denarios annui redditus annuatim solvendos. Affuerunt huic donationi Clarembaudus, dominus de Chapis et Johannes, dominus Castrinovi. Quod ut ratum permaneat in futurum dictis Hospitalariis litteras sigillo nostro tradidimus roboratas. Actum est hoc anno Gratię M°CC°XX° octavo, mense decembri.